Un accident mortal produs tocmai în septembrie 2019 a ajuns la o primă soluție în instanță abia acum, la patru ani și jumătate de la consumarea tragediei. Un tânăr care avea 26 de ani la vremea accidentului a fost găsit vinovat pentru ucidere din culpă după ce a acroșat cu autoturismul un tractorist care coborâse din vehicul.
Pe 6 septembrie 2019, Costel Popescu, din Straja, se deplasa la volanul unui Audi A6 pe raza localității de domiciliu. Din cercetări a rezultat că șoferul în vârstă de 26 de ani, aflat la volanul unui Audi A6 cu volan pe dreapta, în timp ce se deplasa din direcția Brodina către Vicovu de Sus, într-o curbă la stânga, nu a observat un tractor ce era staționat pe partea dreaptă a sensului de mers, acroșându-l pe conducătorul acestuia, Gheorghe Dumitriu, în vârstă de 65 de ani, care era coborât pe partea carosabilă.
La fața locului a intervenit modulul SMURD de la Garda de Intervenție Vicovu de Sus, care a acordat primul ajutor victimei. Bărbatul în vârstă de 65 de ani a fost transportat la Spitalul Municipal Rădăuți, unde a decedat.
Prima explicație a tânărului a fost că a văzut târziu tractorul și victima din cauză că a fost orbit de soare.
După o anchetă finalizată abia în aprilie 2023, șoferul autoturismului a fost trimis în judecată pentru comiterea infracțiunii de ucidere din culpă. El a fost găsit vinovat pentru faptul că a condus cu viteză și imprudent în curbă.
Prin sentința Judecătoriei Rădăuți de marți, 5 martie 2024, inculpatul a fost condamnat la 2 ani de închisoare, pedeapsa fiind suspendată pe durata unui termen de încercare de 2 ani și 6 luni de zile.
Judecătorii au stabilit așadar că inculpatul se poate reabilita, iar o pedeapsă cu suspendare este suficientă.
Sentința Judecătoriei Rădăuți poate fi atacată cu apel, prin urmare nu este încă definitivă.
De precizat că în acest dosar sunt constituite nu mai puțin de 18 părți civile, urmași ai bărbatului mort în accident, care au solicitat daune morale.